Zladený cyklus

Vyšlo aj v tlačovej podobe

Objednať môžete na

www.lindeni.sk

www.albatrosmedia.sk

Angie Marie

Zladený cyklus – e-kniha

Copyright © Albatros Media a. s., 2024

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

Angie Marie: The Cycle Syncing Handbook

Copyright © 2023 Angie Marie

Translation © Martina Morávková, 2024

Slovak edition © Albatros Media Slovakia, s. r. o., 2024

E-book konverziu vytvorilo Grafické a DTP studio Fragment

E-book konverzia © Grafické a DTP studio Fragment, 2024

Všetky práva sú vyhradené. Žiadna časť tejto publikácie sa nesmie kopírovať a rozmnožovať za účelom rozširovania v akejkoľvek forme alebo akýmkoľvek spôsobom bez písomného súhlasu vydavateľa.

ISBN v tlačenej verzii 978-80-566-4156-9

ISBN e-knihy 978-80-566-4168-2 (1. zverejnenie, 2024) (epub)

ISBN e-knihy 978-80-566-4169-9 (1. zverejnenie, 2024) (mobi)

ISBN e-knihy 978-80-566-4167-5 (1. zverejnenie, 2024) (ePDF)

ÚVOD

NIE SME ROBOTI

• • •

Ak sa táto kniha ocitla v tvojich rukách, tušíš, že je dôležité naučiť sa niečo o svojom menštruačnom cykle. Musíš vedieť – nielen ty, ale aj celý svet –, že podstata menštruačného cyklu siaha ďaleko za rámec reprodukcie. Dokonca ho v roku 2016 Americké kolégium pôrodníkov a gynekológov zaradilo medzi fyziologické funkcie, do ktorých patria aj pulz a telesná teplota.1

1 Committee on Adolescent Health Care, “Menstruation in Girls and Adolescents: Using the Menstrual Cycle as a Vital Sign,” American College of Obstetricians and Gynecologists, december 2015,
https://www.acog.org/clinical/clinical-guidance/committee-opinion/articles/2015/12/menstruation-in-girls-and-adolescents-using-the-menstrual-cycle-as-a-vital-sign

Napriek tomu nás spoločnosť učí menštruačný cyklus opomínať, potláčať a skrývať, hoci je úzko prepojený s fungovaním celého tela. Tvoj mozog, metabolizmus, mikrobióm, reakcia na stres, imunitný systém a, samozrejme, reprodukčný cyklus, to všetko je prepojené s tvojou plodnosťou.

Spoločnosť nám menštruujúcim vnútila pocit trápnosti, ak príde reč na menštruáciu, prinútila nás schovávať si tampóny na dno tašky, len aby ich nikto nezahliadol, a všetky naše zlé nálady pripisovať „PMS“. Realita? Tvoja menštruácia – lepšie povedané celý menštruačný cyklus – v sebe ukrýva zásadné poznanie o vlastnom zdraví a kľúče k fyzickej, ako aj psychickej pohode.

NA TVOJOM VNÚTORNOM RYTME ZÁLEŽÍ

Fungovanie a prosperovanie nášho tela závisí od mnohých cyklov. Nie všetky však fungujú v rovnakom časovom rámci. Cirkadiánne rytmy sú procesy vyskytujúce sa každých 24 hodín, ako napríklad cyklus spánku a bdenia. Ultradiánne rytmy sa opakujú niekoľkokrát v priebehu 24 hodín, ako fázy spánku, pocity hladu a krvný obeh. Infradiánne rytmy trvajú dlhšie ako 24 hodín. Tieto cykly pracujú v synergii, aby zaistili naše prežitie a snáď aj blaho. Ignorovaním infradiánneho rytmu menštruačného cyklu riskujeme, že systémy nášho organizmu nebudú fungovať optimálne, a výsledok pre nás nebude vôbec príjemný.

Spomeň si, ako ti je, keď máš rozhodený cirkadiánny rytmus, napríklad keď pri cestovaní prejdeš viacerými časovými pásmami, alebo sa zle vyspíš, alebo stráviš počas leta týždeň v severských krajinách, kde svieti slnko aj v noci. Väčšinou sa cítiš grogy a unavene, dokonca sa k tomu môžu pridružiť aj žalúdočné problémy či pocity podráždenosti. Podobne je to aj s ostatnými cyklami – ak sú rozhodené, vrátane menštruačného cyklu, spôsobuje ti to ťažkosti. Pomysli si na stresujúci mesiac v práci, keď sú tvoje predmenštruačné symptómy oveľa silnejšie ako obvykle, alebo keď menštruačný cyklus pre zlé stravovacie návyky nenastane vôbec, a nemáš energiu športovať – čo ti inokedy robí toľko radosti.

Všetky cykly tvojho tela určujú, ako sa cítiš, a cykly sú zákonite procesmi zmeny. Hladiny hormónov, ktoré riadia menštruačný cyklus, sa v jeho priebehu menia. Práve pre túto prirodzenú cyklickosť, ktorú v sebe máme ako menštruujúci živočíšny druh zakódovanú, nemôžeme od seba realisticky očakávať, že sa každý deň budeme cítiť a správať rovnako. Popierali by sme tým svoju biológiu! Sme cyklické stvorenia a na tom sa nedá nič zmeniť. Nie sme roboti.

LINEÁRNE VERZUS CYKLICKÉ ŽITIE

Nanešťastie je štruktúra spoločnosti založená primárne na 24-hodinovom cykle. Ľudia s kancelárskou prácou väčšinou zarezávajú každý deň od ôsmej rána do piatej poobede, bez ohľadu na hladinu energie. Sociálne siete sú prešpikované samými naoko dokonalými fotografiami s takmer až toxicky pozitívnymi popiskami, ako keby bol každý neustále na vrchole šťastia. Tréningové a stravovacie plány často odporúčajú prístup typu „každý deň to isté“. Idea produktivity sa tak často opiera o to, čo zvládneš za deň, pričom v skutočnosti plynie väčšina častí života prirodzene vo fázach, ako napríklad cvičenie, sezónne stravovanie, tvorivý proces a iné. Všetky si rozoberieme v tejto knihe.

Opakovanie tých istých zvykov deň čo deň by sme mohli nazvať lineárnym žitím. Niekto možno je každý deň rovnaké raňajky, chodí do práce v rovnaký čas a dennodenne sa prehrýza tými istými úlohami, núti sa do rovnakého druhu cvičenia, hoci ho v ten deň vôbec neláka, a tak ďalej. Týmto nechcem povedať, že zvyky a štruktúra sú zlé, ale príliš často máme pre sklony k lineárnosti tendenciu ignorovať signály nášho tela, keď ide o zdravie či šťastie. Tvoje telo a myseľ doslova bažia po niečom inom – či už ide o živiny v jedle, prospešnosť iného druhu cvičenia alebo nový kreatívny počin. Sme vedení k potláčaniu akýchkoľvek pocitov nespokojnosti len preto, aby sme sa podriadili kultúre zhonu
a rutiny.

Je aj iný spôsob života, ktorý ja volám cyklické žitie. Navonok sa možno drasticky nelíši od toho lineárneho, ale môže učiniť značný rozdiel v tom, ako pristupujeme k svojim zvykom, práci, starostlivosti o seba a mnohému ďalšiemu. Cyklické žitie znamená prispôsobiť svoj harmonogram, aktivity a zvyky tak, aby čo najviac ladili s potrebami nášho tela v daný čas.

Možno v priebehu mesiaca cyklicky prejdeš štyrmi rôznymi rannými rutinami, každý týždeň inou. Periodicky môžeš meniť tréningový plán a striedať aktívne posilňovanie s oddychom (namiesto nútenia sa deň za dňom do rovnakej priemernej intenzity). Dokážeš si robiť plány podľa odhadu, ako na tom v daný víkend budeš s energiou, takže sa vyhneš aktivitám, na ktoré sa práve vtedy nebudeš cítiť, a namiesto toho si naplánuješ program s priateľmi na deň, keď bude tvoje telo na vrchole síl.

Lineárne žitie hovorí: „Ak sa budeš o niečo usilovať dosť tvrdo, možno to jedného dňa všetko dosiahneš!“ Cyklické žitie hovorí: „Môžeš mať všetko – len nie naraz.“

Lineárne žitie hovorí: „Zlepši svoj časový manažment a stihneš toho viac.“ Cyklické žitie hovorí: „Manažuj svoju energiu, nie čas.“

Lineárne žitie hovorí: „Nevieš sa rozhýbať, lebo ti chýba motivácia, za každú cenu musíš prekonať svoj odpor.“ Cyklické žitie hovorí: „Vieš, že lepšiu predispozíciu na zvládnutie tejto úlohy máš na budúci týždeň, teraz ti lepšie pôjde niečo iné.“

Vzhľadom na to, ako je náš svet vystavaný, v sebe vždy budeme niesť istú mieru lineárnosti. No čo keby sme mohli fungovať o čosi viac v súlade s naším telom práve vďaka tomu, že implementujeme zvyky cyklického žitia tam, kde sa dá?

ZLADENIE CYKLU: CYKLICKÉ ŽITIE ZA POMOCI MENŠTRUAČNÉHO CYKLU

Zdá sa, že cyklické žitie je pre mnohých z nás celkom prirodzené. Menštruačný cyklus funguje ako zabudovaný návod na cyklické prežívanie dní, týždňov i mesiacov. Keďže polovica svetovej populácie počas svojho života zažije menštruáciu na vlastnej koži a každý človek vďačí za svoju existenciu práve menštruačnému cyklu, naša fyziológia v sebe ukrýva neuveriteľnú múdrosť pre harmonickejšie prežívanie našich hektických životov.

Koncept zladenia cyklu opisuje rámec a nástroje pre ľudí s menštruáciou, ktorých nazývam „menštruujúcimi“, resp. „menštruujúcimi osobami“, s cieľom prispôsobiť svoju stravu, kondíciu, prácu, kreativitu, vzťahy a koníčky menštruačnému cyklu. Menštruačný cyklus sa podľa zmien v hladine hormónov delí do štyroch fáz a každá z nich je vhodná na iný spôsob fungovania a optimalizovanie toho, ako rozmýšľaš, aké pocity prežívaš a aký výkon podávaš.

Keď dokážeš spolupracovať s vlastnou fyziológiou a identifikovať svoje potreby i túžby v ktorýkoľvek deň či týždeň – namiesto očakávania, že budú nemenné –, môžeš jesť, pracovať, pohybovať sa a zabávať zdravšie, ľahšie a s väčšou radosťou.

Istotne si všímaš, že niektoré týždne robíš veci so zápalom a nadšene sa prehrýzaš zoznamom povinností, ale nasledujúci týždeň sa na tie isté povinnosti vôbec nedokážeš sústrediť. Alebo že niektoré týždne zvládaš náročné tréningy ľavou zadnou a máš pocit, že ťa nič nezastaví, no na ďalší týždeň nedokážeš s týmto tempom držať krok. V niektoré dni v mesiaci možno vybehneš na partnera či partnerku a zvalíš to na PMS, alebo máš týždeň neprekonateľnú chuť na avokádo a potom nie a nie dojesť zvyšné kusy skôr, než sa pokazia.

Všetko sú to znaky hormonálnych zmien, ktoré ovplyvňujú to, čo chceš a ako sa cítiš. Ak sa naučíš tieto znaky rozoznávať, dokážeš sa proaktívne pripraviť či reagovať na momentálnu fázu cyklu a cítiť sa v pohode. Zladenie cyklu ti pomôže rešpektovať cyklické vzorce, naučí ťa zhovievavosti voči sebe, keď nebude každý tvoj deň rovnako úspešný, a budeš si všímať, čo cítiš, chceš a potrebuješ každý jeden deň.

A ak momentálne nemávaš menštruáciu? To je v poriadku, aj tak môžeš použiť rámec zladenia cyklu! Či užívaš antikoncepciu, zažívaš popôrodné obdobie, alebo ak už celkovo nemenštruuješ, môžeš sa naučiť žiť cyklicky aj bez faktického menštruačného cyklu. (O tejto téme píšem detailnejšie na konci knihy.)

S najväčšou pravdepodobnosťou sa najzdravšie a najšťastnejšie budeš cítiť vtedy, keď si životný štýl zladíš s menštruačným cyklom. Keď porozumieš, ako a prečo tvoje cykly fungujú, naberieš viac motivácie urobiť pozitívne zmeny a pokračovať v naplnení svojich cieľov. Náplňou tejto knihy je pomôcť ti zlepšiť vlastný život tým, že začneš čerpať z krásneho vnútorného rytmu, ktorý až príliš často dehonestujeme slovami „to sú len krámy.“ Ako vidíme, skrýva sa za tým oveľa viac ako iba niekoľkodňové krvácanie!

Cyklické žitie nemusí byť komplikované. Určite sa časom zjednoduší. Príroda ti do vienka nadelila schopnosť viesť, spájať, tvoriť a v tejto knihe odhalíme, ako tieto schopnosti využiť.

PILIERE CYKLICKÉHO ŽITIA

Pamätaj na tieto piliere, ktoré ťa budú viesť cestou zladenia cyklu. Ak narazíš na prekážky a výzvy, pripomenú ti, čo je najdôležitejšie.

MANAŽUJ SVOJU ENERGIU, NIE ČAS

Sme zaplavení článkami o tom, ako zvýšiť svoju produktivitu, aplikáciami, ktoré nám sľubujú zázračne ušetriť pár hodín denne, a celebritami vychvaľujúcimi rýchle zmeny návykov, a dúfame, že ako švihnutím prútika vyriešia naše útrapy s nedostatkom času. Nevravím, že niektoré z tých zdrojov nie sú cenné, no myslím si, že viac než na šetrenie času sa musíme sústrediť na využitie energie.

Môžeme mať všetko. Nemôžeme to však mať naraz. Keď sa naladíme na zmeny v hladine energie, všimneme si, kedy je najvhodnejší čas na určité úlohy a šikovne si ich naplánujeme tak, aby zvýšili našu efektivitu. Vďaka tomu zvládneme omnoho viac s menším odporom.

Dúfam, že v začiatkoch ladenia cyklu namiesto otázok „Prečo neviem nájsť rutinu, ktorú zvládnem dodržiavať každý deň?“ alebo „Akým zázrakom zvládnem všetky úlohy za jeden deň?“, zvážiš radšej tieto: „Čo je z hľadiska mojej dnešnej hladiny energie tá najefektívnejšia aktivita?“ a „Ako prispôsobím zoznam úloh tomu, čo mi bude dnes po fyzickej aj psychickej stránke najpríjemnejšie?“

ZÁBAVA NAMIESTO DOKONALOSTI

Cyklické žitie je o experimentovaní. Pri ladení cyklu nejde o výhru. Zmyslom cyklického žitia je cítiť sa lepšie deň čo deň. Ak si na seba upletieš bič prísnych pravidiel, zaručene sa budeš cítiť zle, keď ti na chrbte pristanú jeho rany kvôli tomu, že ich niekedy nedodržíš.

Práve naopak, zladenie cyklu má byť zábava! Má byť dôvodom skúsiť nové veci, uspokojiť svoju zvedavosť, dokončiť projekty a naučiť sa vyškrtnúť zo svojej rutiny to, čo nefunguje. Zladenie cyklu ti má pomôcť zbaviť sa viny, pretože ti pripomenie, že neexistuje jediná bezchybná metóda ako žiť v harmónii s vlastnými povinnosťami. Je skôr o hravom objavovaní a zisťovaní, čo funguje u teba.

Zmena je jediná konštanta. Prečo sa teda nezabaviť a neexperimentovať namiesto snahy žiť každý deň rovnako? Svoje návyky, myslenie a životný štýl smieš počas svojho života meniť, tak sa s nimi hraj a upusti od potreby dokonalosti.

TVOJA SKÚSENOSŤ NADOVŠETKO

Žiaden rámec nie je univerzálny. Osobná skúsenosť je relevantnejšia ako akákoľvek predstava alebo šablóna vytvorená niekým iným.

Zladený cyklus ťa má predovšetkým naučiť brať na vedomie a rešpektovať vlastné skúsenosti, lebo sú dôležitejšie ako navrhované návody v tejto knihe. Ak sa tvoja cyklická skúsenosť odlišuje od skúsenosti ostatných, je to skvelé! Záleží len na tom, že sa vyznáš vo vlastnom tele a dokážeš rozlúštiť jeho signály.

Prestaň na seba tlačiť – nenúť svoje telo cítiť niečo, čo necíti, ani správať sa tak, ako nechce. Prejavy tvojich vnútorných období sa môžu líšiť od tých mojich, a moje sa zas môžu odlišovať od prejavov u tvojich priateľov. Možno dokonca zistíš, že niektoré aspekty lineárneho žitia ti sedia viac ako cyklické žitie – a aj to je v poriadku. Na tom, čo prežívaš ty, záleží viac ako na slovách v knihe.

Hoci každý cyklus a skúsenosť s ním sú jedinečné, všetci, s ktorými som sa o danej téme rozprávala, potvrdili, že tak či onak pocítili pozitívny vplyv na svoj život. Zopár príkladov:

3 „Možno je to trochu klišé, ale zladenie cyklu ma naučilo neupínať sa na tie najlepšie chvíle z najlepších, ani na najhoršie z najhorších. V skutočnosti je totiž všetko dočasné a skôr či neskôr sa to zmení.“ – Shelley

3 „Len vďaka sledovaniu svojho cyklu som rozoznala súvislosť medzi jeho fázami a zhoršením symptómov môjho chronického ochorenia. Ešte stále zisťujem isté drobnosti, ale už len pochopenie toho, ako môj cyklus vplýva na zdravotný stav, odbúralo veľa frustrácie.“ – Rachel

3 „Keď som začala rozumieť hormonálnym a fyzickým zmenám, ktorými prechádzam, začala som upúšťať od predstavy, že je so mnou niečo v neporiadku. Zmeny sa dajú predvídať a mali by sme s nimi pracovať, nie proti nim bojovať. Nielenže som napravila vzťah so sebou a svojím telom, ale zlepšenie nastalo aj v mojom intímnom partnerskom vzťahu.“ – Kelly

SKÔR AKO ZAČNEME

Ak je to potrebné, vyhľadaj pred začiatkom cesty zladenia cyklu odbornú lekársku pomoc. Nie som poskytovateľka lekárskej starostlivosti a neponúkam zdravotnícke poradenstvo. Ak ti tvoje telo či cyklus spôsobujú obavy, absolvuj vyšetrenie kvalifikovanými zdravotníckymi profesionálmi. Výhodou sledovania a zaznamenávania si informácií o svojom cykle – najmä signály ovulácie a charakteristické príznaky menštruácie – je to, že údaje môžu tvojmu lekárovi či lekárke pomôcť stanoviť diagnózu alebo odporúčania na ďalšie vyšetrenia.

Chcela by som taktiež uznať privilégiá, ktoré mi prislúchajú ako bielej cisrodovej žene (teda žene, ktorej rodová identita sa zhoduje s biologickým pohlavím, pozn. prekl.), ktorá je vďaka kombinácii rasy, pohlavia, spoločenskej triedy a schopností často vo výhode. Rady a postupy, o ktoré sa s tebou v tejto knihe delím, vychádzajú z vlastnej životnej skúsenosti, ako aj skúseností mojej klientely. Je možné, že isté perspektívy, ktorých si zatiaľ nie som vedomá, zostanú opomenuté. Prosím, z knihy si k srdcu vezmi len to, čo tebou rezonuje, a zvyšok nechaj tak.

Čím lepšie sa vyznáš vo svojich jedinečných vzorcoch, tým menej negatívnych vonkajších vplyvov pocítiš. Čím viac sa započúvaš do vnútornej múdrosti a zistíš, kým si, tým sebavedomejšie podnikneš zmeny vo všetkých oblastiach života. O čo smelšie uvítaš krásu cyklického prežívania, o to menšia bude časom spoločenská stigma týkajúca sa menštruácie. A vďaka tomu začnú budúce generácie vnímať svoj cyklus ako symbol sily, nie útlaku.

EŠTE POČKAJ! PREDPOKLADY NA ZLADENIE CYKLU

Skôr ako začneme s ladením cyklu, prejdem si s tebou základy anatómie a fyziológie menštruačného cyklu. (Neboj sa, v porovnaní so strednou školou to bude úplne bezbolestné.)

Potom ti predstavím všetky štyri fázy menštruačného cyklu a to, ako sú prepojené so štyrmi vnútornými obdobiami, ktoré sú rámcom cyklického žitia.

Jadro knihy bude o tom, ako sa môžeš hýbať, stravovať, pracovať, zabávať sa a tvoriť tak, že načrieš do kladov vnútorných období a zvládneš tak výzvy, ktoré sa v každom z nich môžu vyskytnúť.

Nakoniec sa povenujem obvyklým prekážkam, ktoré sa môžu pritrafiť, a vysvetlím, ako vniesť zladenie cyklu do každodenného života, nech môžeš naďalej s vervou pokračovať vo svojej ceste.

Pripútajme sa, bude to cyklické!

1. KAPITOLA

SPOZNAJ SVOJE TELO

• • •

Spomeň si na hodiny biológie zo stredoškolských čias. (Des, ja viem.) Bola to taká katastrofa, ako keď vo filme Protivné baby učiteľ povedal triede „Nesexujte, pretože otehotniete a umriete“? Nechali učitelia po triede kolovať kondóm, ale žiaden menštruačný kalíšok? Alebo to skrátka bolo… trápne. S najväčšou pravdepodobnosťou bolo vyučovanie zamerané na menštruáciu namiesto cyklu ako celku a v popredí boli rady, ako zvládnuť krvácanie.

Väčšina ľudí by asi vedela porozprávať viac o druhoch tampónov či vložiek, ako o konkrétnych biologických procesoch. Ak chceme porozumieť zladeniu cyklu, musíme najskôr poznať základy anatómie a fyziológie týkajúce sa reprodukčného systému.

Pozrime sa teda zjednodušene (a konečne aj pravdivo) na ústrojenstvo nášho vnútra.

ANATÓMIA MENŠTRUAČNÉHO CYKLU

UTERUS: HLAVNÁ LOĎ, MATERNICA

Maternica je dutý orgán v tvojom podbrušku a nachádza sa medzi močovým mechúrom a konečníkom. Má tvar hrušky a keď nečakáš dieťa, veľkostne ju môžeme prirovnať k citrónu. V pokročilom štádiu tehotenstva sa však dokáže roztiahnuť až na veľkosť melóna!

Maternica vytvára bohato prekrvenú výstelku a na konci každého cyklu, pokiaľ nedôjde k tehotenstvu, ju vylučuje vo forme menštruačného krvácania. A ak dôjde k počatiu, maternica sa stáva domovom plodu.

ENDOMETRIUM: VNÚTORNÁ VÝSTELKA MATERNICE

Výstelka maternice sa volá endometrium. Tvorí sa, aby poskytla príjemné a vhodné prostredie pre oplodnené vajíčko a napokon plod, no ak počas daného cyklu neotehotnieš, odlúči sa a telo sa jej menštruáciou zbaví. Inými slovami: menštruačná krv je zmes endometriálnej krvi a tkaniva (a ešte vody a hlienu).

KRČEK MATERNICE: SPODNÁ ČASŤ MATERNICE

Krček, lat. cervix, je na dne maternice a je položený tak nízko, že si ho dokážeš aj nahmatať! Sú v ňom kanáliky, tzv. krypty, a produkujú tekutinu, ktorá spermiám napomáha prežiť. Všimneš si ju v priebehu cyklu; najbadateľnejšia je počas plodných dní.

Bránka krčka je malý otvor, ktorý sa dokáže počas ovulácie rozšíriť, aby sa spermie dostali dnu, a naozaj výrazne sa rozšíri počas pôrodu – až na 10 centimetrov!

VAGÍNA: KANÁL MEDZI KRČKOM A VULVOU

Vagína je svalová trubica dĺžky približne 10 až 15 centimetrov. Je elastická, preto sa dokáže počas pohlavného styku a pôrodu rozšíriť. Pozor: vagína je vnútorná časť pohlavného ústrojenstva, vulva zas vonkajšia. Mnohí ľudia chybne označujú pojmom „vagína“ aj externú anatómiu vrátane pyskov a klitorisu, pričom v skutočnosti myslia vulvu.

VAJEČNÍKY: VÝROBCOVIA VAJÍČOK PO BOKOCH MATERNICE

Dva vaječníky približne veľkosti mandlí sú pohlavné žľazy, v ktorých je kopa nezrelých vajíčok. Ich počet je daný už pri narodení – jeden až dva milióny a viac ich mať nebudeš. Vaječníky obsahujú malé vačky naplnené tekutinou. Sú to folikuly a tie produkujú hormóny, ktoré sú hnacou silou celého cyklu.

Vajíčka máš uskladnené vo vaječníkoch. Od obdobia puberty až do menopauzy v priebehu jedného cyklu dozrieva 15 až 20 vajíčok, no uvoľní sa len jedno, inak nazývané aj ovum. Tento proces sa nazýva ovulácia. V zriedkavých prípadoch sa ich uvoľní viac, výsledkom čoho sú po oplodnení dvojvajíčkové dvojčatá (alebo aj viac).

Vajíčko môže byť oplodnené len pár dní okolo ovulácie, čo znamená – priprav sa –, že nemôžeš otehotnieť hociktorý deň cyklu!

A čo je na vajíčkach najfascinujúcejšie? Ak otehotnieš, tvoj vyvíjajúci sa plod už v sebe bude niesť svoje vlastné – čo znamená, že v sebe nesieš vajíčka, ktoré môžu byť tvojimi vnúčatami!

VAJÍČKOVODY: CHODBY MEDZI MATERNICOU A VAJEČNÍKMI

Pri ovulácii vajíčko putuje jedným z dvoch úzkych vajíčkovodov, ktoré majú dĺžku približne 10 až 13 centimetrov. Ak nenastane počatie, vajíčko sa rozpadne. Ak sa spermia doplaví až do vajíčkovodu, kde vajíčko oplodní, to následne putuje nižšie, do svojho nového domova – maternice.

MOZOG: CENTRUM SIGNALIZÁCIE HORMÓNOV

Do všetkých procesov sa tu púšťať nebudeme, ale bola by nedbanlivosť úplne odignorovať úlohu mozgu. Tvoj hypotalamus a podmozgová žľaza posielajú signály, ktoré spúšťajú produkciu hormónov. Na tie sa pozrieme bližšie o chvíľku.

HLAVNÁ MYŠLIENKA

Zjednodušme si to, ako sa len dá: tvoje folikuly rastú, zatiaľ čo krček maternice produkuje tekutinu a otvára sa; vtedy u teba nastáva plodné obdobie. Vaječník uvoľní vajíčko a to cestuje dolu vajíčkovodom až do maternice. Keď tvoje hormóny vyšlú signál, že oplodnenie nenastalo, endometrium sa odlúči a vylúči s krvou cez vagínu von z tela.

Vidíš? Je to hračka. Rozumieť vlastnej anatómii je kľúčové, ak chceš spoznať fyziológiu – tá totiž ukrýva skutočnú podstatu všetkých zázrakov.

FYZIOLÓGIA MENŠTRUAČNÉHO CYKLU

Keď sa už bavíme o hormónoch… čo sú vlastne zač? Hormóny sú chemickí poslíčkovia tvojho tela. Žľazy v tvojom tele ich uvoľňujú do krvného obehu, aby nimi mohli zaslať správu inej časti tela a povedať jej, čo treba robiť alebo ako sa máš správať. Ovládajú každý proces v tvojom tele od trávenia a spánku až po tep a nálady. Preto ak niekto povie: „Bože, lomcujú tebou hormóny,“ môžeš odpovedať: „A nelomcujú každým?“

Pozri si túto zábavnú horskú dráhu na grafe hormónov tvojho menštruačného cyklu:

Je zrejmé, že tvoje hormóny fungujú ako príliv a odliv, každú vlnu strieda ďalšia. Nie je to také zložité, ako sa to môže sprvu zdať.

Vo svojej podstate cyklus nemá jednoznačný začiatok či koniec. No vieš, podľa ktorého momentu dokážeš ľahko a jednoznačne identifikovať, kde v cykle sa nachádzaš?

BUM! Keď dostaneš menštruáciu. Či už sa ti to páči, alebo nie… dejú sa veľké veci. Hneď ako dostaneš menštruáciu, hormóny ti klesnú na najnižšiu úroveň v cykle.

Tvoje telo však nezotrvá v stave nízkej hladiny hormónov pridlho. Folikulostimulačný hormón (v užšom kruhu známy ako FSH) prichádza na scénu len pár dní po tom, ako začneš menštruovať.

Hypofýza uvoľní FSH. Krvným obehom putuje do vaječníkov s rozkazom započať rast folikúl. Ako tak rastú, začnú uvoľňovať hormón estrogén.

Predstavme si estrogén ako taký párty hormón! Jeho hladina po menštruácii narastá a vrcholí počas ovulácie, a vďaka nemu sa nielen dobre cítiš – máš nabité spoločenské baterky, srší z teba veselosť a sebavedomie, máš pocit, že dokážeš úplne všetko –, ale ešte tak aj vyzeráš, stará sa o zdravie tvojich kostí, pleti i srdca.

HLAVNÁ MYŠLIENKA

Dobre, dobre, ak chceš preskočiť omáčky, tento akronym ti pomôže zapamätať si poradie hormónov vyskytujúcich sa počas cyklu: FELOP.

ŠTYRI FÁZY

AKO S TÝMTO VŠETKÝM SÚVISÍ ZLADENIE CYKLU

ZAČNI SI VŠÍMAŤ
SVOJE OBDOBIA

ZHRNUTIE